b"\n_START_ARTICLE_\nArthur Bruce McDonald\n_START_SECTION_\nZgodnje \xc5\xbeivljenje\n_START_PARAGRAPH_\nMcDonald je diplomiral iz fizike leta 1964 in magistriral iz fizike leta 1965 na Univerzi Dalhousie v Novi \xc5\xa0kotski. Leta 1969 je doktoriral iz jedrske fizike na Kalifornijskem tehnolo\xc5\xa1kem in\xc5\xa1titutu pod Fowlerjevim mentorstvom.\n_START_SECTION_\nAkademska pot\n_START_PARAGRAPH_\nMed letoma 1970 in 1982 je bil raziskovalec v Jedrskih laboratorijih Chalk River severozahodno od Ottawe. Od leta 1982 do 1982 je bil profesor fizike na Oddelku za fiziko Univerze Princeton, nato pa na Univerzi Queen's in \xc4\x8dlan odbora In\xc5\xa1tituta za teoreti\xc4\x8dno fiziko Perimeter v Waterlooju, Ontario. V \xc4\x8dasu pou\xc4\x8devanja na Univerzi Princeton je nadaljeval svoj raziskovalni program na princetonskem ciklotronu.\n_START_SECTION_\nZnanstvenoraziskovalno delo\n_START_PARAGRAPH_\nFiziki so raziskovali ali imajo nevtrini maso. Od poznih 1960-ih so preskusi nakazovali, da jo imajo. Teoreti\xc4\x8dni modeli Sonca so predvidevali dolo\xc4\x8deno \xc5\xa1tevilo nevtrinov nastalih pri jedrskih rekcijah v njegovi notranjosti. Nevtrinski detektorji na Zemlji so zaznavali do 2/3 manj nevtrinov od predvidenega \xc5\xa1tevila. Ker so nevtrini lahko v treh oblikah: elektronski, mionski in tauonski nevtrino, in ker so bili solarni nevtrinski detektorji prvenstveno ob\xc4\x8dutljivi le na elektronske nevtrine, je bila splo\xc5\xa1no sprejeta razlaga, da so se tisti\xc2\xa0\xc2\xbbmanjkajo\xc4\x8di\xc2\xab\xc2\xa0nevtrini spremenili, oziroma oscilirali, v obliko, ki je detektorji niso mogli zaznavati. \xc4\x8ce nevtrino spreminja okus, mora po kvantni mehaniki imeti maso._NEWLINE_Avgusta 2001 je skupina raziskovalcev na Nevtrinskem observatoriju Sudbury, detektorski postrojitvi 2100 m pod zemeljskim povr\xc5\xa1jem v dejavnem rudniku niklja zunaj Sudburyja, Ontario, ki jo je vodil McDonald, z neposrednim opazovanjem preverila, da elektronski nevtrini s Sonca res oscilirajo v mionske in tauonske nevtrine. SNO je objavil svoje poro\xc4\x8dilo 13. avgusta 2001 v Physical Review Letters, rezultat pa je bil sprejet kot zelo pomemben. McDonald je za odkritje nevtrinskih oscilacij in prikaza nevtrinske mase leta 2007 prejel medaljo Benjamina Franklina za fiziko, leta 2015 pa Nobelovo nagrado za fiziko."